Document ID: 32002L0041

A Bizottság 2002/41/EK irányelve
(2002. május 17.)
a motorkerékpárok és segédmotoros kerékpárok legnagyobb tervezési sebességéről, valamint a motor legnagyobb nyomatékáról és legnagyobb hasznos teljesítményéről szóló, 1995. február 2-i 95/1/EK európai parlamenti és tanácsi irányelvnek a műszaki fejlődéshez történő hozzáigazításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 2000/7/EK európai parlamenti és tanácsi irányelvvel [1] módosított, a motorkerékpárok és segédmotoros kerékpárok típusjóváhagyásáról [2] szóló, 1992. június 30-i 92/61/EGK tanácsi irányelvre és különösen annak 16. cikkére,
tekintettel a motorkerékpárok és segédmotoros kerékpárok legnagyobb tervezési sebességéről, valamint a motor legnagyobb nyomatékáról és legnagyobb hasznos teljesítményéről szóló, 1995. február 2-i 95/1/EK európai parlamenti és tanácsi irányelvre [3] és különösen annak 4. cikkére,
mivel:
(1) A 95/1/EK irányelv egyike a 92/61/EK irányelv alapján bevezetett közösségi típus-jóváhagyási eljárás szerinti külön irányelveknek. Ennélfogva a 92/61/EK irányelvnek a járművek rendszereire, alkatrészeire és önálló műszaki egységeire vonatkozó rendelkezéseit alkalmazni kell a 95/1/EK irányelvre.
(2) A teljes típus-jóváhagyási rendszer megfelelő működésének lehetővé tétele érdekében szükséges tisztázni, illetve kiegészíteni a 95/1/EK irányelv egyes követelményeit.
(3) Ebből a célból meg kell határozni a vizsgálati jelentésbe bejegyzendő értékeket, hogy a 95/1/EK irányelvet a külső gyújtású motorral hajtott segédmotoros kerékpárok, motorkerékpárok és motoros triciklik, valamint a kompressziós gyújtású motorral hajtott motorkerékpárok és segédmotoros kerékpárok esetében egységesen lehessen alkalmazni.
(4) A 95/1/EK irányelvet ezért ennek megfelelően módosítani kell.
(5) Az ezen irányelvben előírt intézkedések összhangban vannak a legutóbb a 2001/116/EK bizottsági irányelvvel [4] módosított 70/156/EGK tanácsi irányelv [5] 13. cikke szerint létrehozott, a műszaki fejlődéshez való hozzáigazítással foglalkozó bizottság véleményével,
ELFOGADTA EZT AZ IRÁNYELVET:
1. cikk
A 95/1/EK irányelv mellékletei ezen irányelv mellékletének megfelelően módosulnak.
2. cikk
(1) A legnagyobb tervezési sebességgel, a motor legnagyobb nyomatékával és legnagyobb hasznos teljesítményével kapcsolatos okokból a tagállamok 2003. július 1-jétől
- nem tagadhatják meg a motorkerékpárok és segédmotoros kerékpárok EK-típusjóváhagyásának megadását, illetve
- nem tilthatják meg a motorkerékpárok és segédmotoros kerékpárok nyilvántartásba vételét, értékesítését, vagy forgalomba helyezését,
amennyiben a járművek legnagyobb tervezési sebessége, a motor legnagyobb nyomatéka és legnagyobb hasznos teljesítménye megfelel az ezen irányelvvel módosított 95/1/EK irányelvben foglalt követelményeknek.
(2) 2004. január 1-jétől kezdve a tagállamok a legnagyobb tervezési sebességgel, a motor legnagyobb nyomatékával és legnagyobb hasznos teljesítményével kapcsolatos okokból megtagadják az EK-típusjóváhagyás megadását a motorkerékpárok és segédmotoros kerékpárok bármelyik új típusa esetében, amennyiben nem teljesülnek az ezen irányelvvel módosított 95/1/EK irányelvben foglalt követelmények.
3. cikk
(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb 2003. június 30-ig megfeleljenek. Erről haladéktalanul tájékoztatják a Bizottságot.
Amikor a tagállamok elfogadják ezeket az intézkedéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
(2) A tagállamok közlik a Bizottsággal nemzeti joguknak azokat a főbb rendelkezéseit, amelyeket az ezen irányelv által szabályozott területen fogadnak el.
4. cikk
Ez az irányelv az Európai Közösségek Hivatalos Lapjában való kihirdetését követő 20. napon lép hatályba.
5. cikk
Ennek az irányelvnek a tagállamok a címzettjei.
Kelt Brüsszelben, 2002. május 17-én.

Labels: 7
8
15